钦定古今图书集成/明伦汇编/氏族典/第113卷 > 崔与之
## 钦定古今图书集成/明伦汇编/氏族典/第113卷 > 崔与之

按《宋史崔与之传》：“与之，字正子，广州人。卓荦有奇节。
绍熙四年，举进士，授浔州司法参军，调淮西提刑司
检法官，知建昌之新城，寻特授广西提点刑狱。遍历
所部，浮海巡朱崖，秋毫无扰，利疾罢行甚众。琼人次
其事，为《海上澄清录》。岭海去天万里，贪吏厉民，迺疏
为十事，申论而痛惩之。高惟肖尝刻之，号‘《岭海便民
榜》’。”召为金部员外郎、权发遣扬州事、主管淮东安抚
司公事。奏选守将，集民兵，为边防第一事。创五砦，结
忠义民兵。金人犯淮西，沿边之民得附山自固，金亦疑设伏，自是不敢深入。召为秘书少监，奏：“今边声可
虑者非一，惟山东忠义区处，要不容缓。”前后累数千
言。升秘书监。未几，成都帅董居谊以黩货为叛卒所
逐，蜀大扰。与之以焕章阁待制知成都府，至即帖然。
召为礼部尚书，不拜，便道还广。蜀人思之，肖其像于
成都仙游阁，以配张咏、赵抃，名“三贤祠。”端平初，召为
吏部尚书，数以御笔起之，皆力辞。俄授广东经略安
抚使兼知广州。先是，广州摧锋军倡乱，长驱至广州，
与之闻，命即家治事。贼败请降，桀黠不悛者戮之，其
馀分隶诸州。帝于是注想弥切，趣召愈力，控辞至十
有三疏。嘉熙三年，乃得致仕，以观文殿大学士提举
洞霄宫。薨，谥清献。